Hundrevis hjemløse i enorme skogbranner i USA
Siden fredag har brannmannskapene i de to amerikanske delstatene kjempet mot flammene. I et fjellområde i Colorado er det rapportert om at et område på 57 kvadratkilometer er rammet av brann, mens i New Mexico er et 105 kvadratkilometer stort område rammet, melder nyhetsbyrået AP. Flere hundre personer skal være hjemløse. I tillegg skal minst én person være savnet. Forsøk på å slukke flammene har pågått gjennom hele helgen. Økende vinder har gjort det vanskelig å får kontroll på brannene. Særlig brannen i New Mexico, i nærheten av byen Ruidoso, bekymrer myndighetene, ettersom det brenner tett opp mot folks hjem. Store brannmannskaper deltar i slukningsarbeidene. Men det er fryktet at økenede vind vil gjøre det vanskelig å få kontroll på situasjonen.Lokale brannmenn melder at brannen sprer seg svært fort i det knusktørre gresset. Vinden bidrar også til spredningen. Lørdag spredte brannen seg cirka 2,4 kilometer i timen. - Røyken veltet bare inn. Vi kunne ikke se flammene eller oransje eller svart røyk, men vi ville ikke vente lenger. Vi bestemte oss for å kommme oss unna, sier Kathie Walter som måtte evakurere fra hjemmet sitt i Colorado i helgen. I et av de hardest rammede områdene i Colorado, Larimer County, har 1.800 mennesker fått beksjed om å forlate hjemmene sine. - Det har kommet inn ubekreftede meldinger om at en person er savnet, sier den lokale sheriffen, Justin Smith, til AP. I mai var det skogbranner både i Colorado, Arizona, Nevada, New Mexico, Utah og California. En av de verste tørkeperiodene på mange år bidro til at flammene spredte seg lett, ifølge avisa The Guardian. Flere av brannene startet med lynnedslag som antente knusktørr vegetasjon. Store deler av New Mexico var i en periode dekket av et røykteppe, og i Arizona var over 1.000 brannfolk i sving for å slukke flammene.2012 ligger så langt an til å bli det varmeste året som noen gang er målt i USA med unntak av Alaska og Hawaii. Hetebølgen har vært spesielt kraftig i Midtvesten, og det er satt temperaturrekorder i til sammen 31 delstater. Også i Michigan, som ligger ved grensen mot Canada, ble det oppdaget en skogbrann i forrige måned. - Denne heten er et eksempel på noe vi ville forvente å se mer av i en verden som blir varmere, sa Deke Arndt fra U.S. National Oceanic and Atmospheric Administration før helgen. Også tolvmånedersperioden fra juni 2011 til mai 2012 er den varmeste som noen gang er registrert i USA. De regelmessige temperaturmålingene i landet strekker seg tilbake til 1895. (NTB/VG Nett)
Økende vind har gjort slukningsjobben for brannmannskapene i Colorado og New Mexico vanskelig. Så langt har flere hundre mistet hjemmene sine i skogbrannene.